Man op Pta-kleinhoewe geskietArgieffoto (Foto: imgkid.com) Die polisie ondersoek ŉ saak van poging tot moord nadat ŉ man Dinsdagaand op ŉ kleinhoewe in Tiegerpoort, oos van Pretoria geskiet is. Kapt. Marissa van der Merwe, woordvoerder van die polisie, het gesê Tyron Harding (26) is in sy heup geskiet. Hy is per helikopter na ŉ hospitaal geneem. “Omstreeks 21:00 het die honde op die kleinhoewe begin blaf en Harding het na die deur geloop om te kyk hoekom die honde blaf. Die deur het oopgestaan en dit is waar die verdagte hom geskiet het,” het Van der Merwe gesê. “Harding se pa, Darryl, het die skoot gehoor, nader gehardloop en die deur toe geklap voordat hy sy vuurwapen gaan haal het. Teen daardie tyd het die verdagtes gevlug,” het sy gesê. Volgens Van der Merwe is dit nie duidelik hoeveel verdagtes by die voorval betrokke was nie. Niemand is nog in hegtenis geneem nie.